Başûrê Kurdîstanî de nuştox û rojnamegeran vera mudaxeleyê azadîya îfade û hêrişan Federasyonê Rojnamegeran û Nuştoxanê Xoseran awan kerd. Federasyonî vizêr Silêmanî de bi kombîyayîşêkê çapemenîye ronîyayîşê xo îlan kerd.
Federasyonî da zanayene ke ê do pêro parçeyanê Kurdîstanî de xebatanê xo bikerê û ê do vera astengkerdişê çapemenîya azade, azadîya îfade û fikran têkoşîn bikerê.
Federasyonî eşkerayîya îlankerdişî de armancê xo wina rêz kerdî:
''-Ma do vera pêro astengkerdişê serê azadîya îfade û fikran têkoşîn bikerê.
-Ma do vera pêro qanûn û krîteranê serê azadîya fikran vejîyê.
-Ma do vera hêriş û binpaykerdişê serê nuştox, medya û rojnamegeran tewir bigêrê.
-Ma do seba azadîya nuştiş û têkilîviraştişî warêkî awan bikerê.
-Ma do rêxistinanê mîyanneteweyîyan reyde bixebitê û meseleyanê xo nînan de pare bikerê.''
